पोखरा, चितवन, बुटवल, भैरहवा, सुनसरी, नेपालगन्ज दाङ, झापा, पाल्पा, विराटनगर, वीरगन्ज, रौतहटलगायतका ठाउँमा पनि पहिलादेखि सक्रिय रहेका साहित्यिक संघ–संस्थाहरूले सडकमा उत्रेर आन्दोलनका कार्यक्रम सञ्चालन गरेको पाइन्छ। निरंकुशता र दमन चुलिँदै गएपछि सबै विचारधाराका स्रष्टा एउटै मञ्चमा आबद्ध भएर आन्दोलनमा संलग्न भएका थिए। विभिन्न कार्यक्रम तथा गणतान्त्रिक चेतना भएका लेखरचनाहरू प्रकाशन/प्रसारण गरेर साहित्यिक तथा गैरसाहित्यिक पत्रपत्रिका तथा रेडियो एफएमहरूले ठूलो भूमिका खेले भने नेपाल पत्रकार महासंघ र यसका जिल्ला शाखाको पनि स्रष्टा आन्दोलनमा सहयोग, समर्थन र सहभागिता रहेको थियो। जनआन्दोलन–२ अघि भूमिगतरूपमा रहेको नेकपा माओवादीसम्बद्ध स्रष्टाहरूले गणतान्त्रिक चेतनाको विकास गर्नमा गाउँदेखि सहरसम्म चेतना फैलाउने र सामन्ती संस्कार र संरचनाका जरा खल्बलाउने काम गरेका थिए।
